Canzone pro N. S. de Lourdes

Già chi t'amos fidele precursora
faghe o Reina chi s'ifferru atturdes
o Virgine Immaculada de Lourdes
de sa Celeste corte Imperadora,
sias nostra avvocada e protettora.

1.
A te m'invoco lira soverana
ch'inspirestis Adamu in su giardinu
non sa musa d'Apollo ca est profana
imploro in custu cantigu divinu,
si mi bastat sa dura mente umana
canto gloria a Deus unu e trinu
canto a boghe esultante e peregrina
de Lourdes Maria e Bennardina.

2.
Cantare de Lourdes sa vittoria
cun tottus sos portentos de Maria
bi cheret una profunda memoria
ma no custa offuscada mente mia
ca bisonzat recurrere a s'istoria
descritta dae Lasser cun armonia
chi presentat Maria in azione
cun Bennardina in cunversazione.

3.
Sa cittade de Lourdes collocada
in pes de s'aspru monte Pireneu
de sa Francia continu guvernada
provincia de Tarbes logu reu
dae s'eternu fit predestinada
chi Maria unigenita de Deu
pro mesu 'e Bennardina s'innocente
de curreger su mundu impenitente.

7.
Cantare 'e Bennardina depo in d'una
de Franciscu e Loisa molinzanos
privos de d'ogni bene de fortuna
poveros ma devotos cristianos
in Lourdes naschida in cudda luna
ch'at dadu ite pensare a sos profanos
pro faghere agitare a d'ogni istante
liberu pensadore e protestante.

8.
Franciscu in d'una estrema povertade
fìt ca non fìt bastante su molinu
ma supresit cun grande umilidade
s'aspru presente a s'umanu destinu
desit a Bennardina in caridade
pro la tenner pastora unu vighinu
ca sa calamidade a fìt gemente
fìt de la tenner in domo impotente.

9.
Fit Bennardina in sos battordig'annos
ma deghe nde fìguresit malamente
causa de dolores e affannos
affetta d'asma e febre sempre ardente
pastora a largu 'e mundanos ingannos
passesit vida sa prus innocente
de sa dottrina ischiat a memoria
solu su Pater, s'Ave, Credo e Gloria.

12.
A s'undighi de frearzu fìt sa die
milliottighentos chimbantaotto giustu
chi Bennardina andesit a inìe
grutta de Massabielle si nat custu
ue Maria candida che nie
desit a Bennardina allegru assustu
cumparindeli in attu maternale
cun tottu su candore virginale.

15.
Sezida in su Calete a s'iscurzare
pro valicare s'abba de su molinu
de Laffite chi at fattu deviare
pro reparazione chi continu
soliat a s'isconzu praticare
ma fidi imprescrutabile e divinu
decretu chi li desit sa matana
pro cumparrer sa matessi sovrana.

16.
Unu rombo de ventu furiosu
intendet Bennardina e s'istat lena
osservat onzi foza est in reposu
cun sa natura chi est calma e serena
si repittit ma prusu impettuosu
osservat novamente a ite amena
bidet custa figura raggiante
prus chi no est su sole in su levante.

17.
Cumparzesit brillante e luminosa
a s'umile e afflitta pastorella
sorridente 'e amore e maestosa
cale fulgida e risplendente istella
librada supra una virgine rosa
de lughe sovrumana tantu bella
chi su mantu de gloria de Salamene
certu no servit no pro paragone.

18.
Fattu su sinnu cun devossione
recitat su rosariu e fervente
l'applicat cun sincera intessione
a sa celeste Vergine potente
godit custa celeste visione
in estasi e cun coro gaudente
m'appenas sa corona cungruida
cudda mistica donna est isparida.

24.
Tott'in d'unu si partidi animosa
passada in s'abba e frittu no at sentidu
sighidu at sas cumpagnas premurosas
de isvelare a issas cantu at bidu
lu cunfidat ma tantu est dubbiosa
chi l'an de no ismendare promittidu
torrada a domos custa carovana
d'ogni cosa a Loisa contad'ana.

25.
Loisa chi fìt femina de pnidenzìa
in sa fide cattolica educada
credet de Bennardina s'innocenzia
ma timet chi si siat ingannada
amorosa li dat cust'avvertenzia
chi non siat s'allega propagada
ca sun pizzinnas senza cunsideru
chi poden creder su farzu pro veru.

27.
Intantu a su battordighi 'e su mese
de frearzu dominiga ladina
cun sas cumpanzas suas tottas trese
torresit a sa grutta Bennardina
s'imbenujan devotas cales rese
in sa segunda grutta 'e Palestina
appenas si sun postas a pregare
a Bennardina sa Dama cumparet.

29.
Torradas in cittade no an prus frenu
de cunservare custa cosa sutta
tottu Lourdes in d'unu balenu
ischit cantu succedit in sa grutta
d'ogni onestu cun animu serenu
custu fattu argumentat e disputtat
tott'unidos cumbinan inter pare
de andare a sa grutta a osservare.

30.
Andana a osservare cun premura
a sa grutta e connoscher sa sustanzia
tottu in si collocare tenen cura
d'esser de Bennardina in vicinanzia
la viden cambiada in sa figura
de s'umana natura e simizanzia
bidet trasfigurada a Bannardina
cando est intrada in estasi divina.

31.
Custu fidi a sa zovia sighente
su degheotto s'irballu no b'ada
nat sa damma bi benzat meda gente
chi siat custa grutta visitada
e tue Bannardina ugualmente
as a essere sa privilegiada
beni bindighi dies de continu
c'as a godire felice destinu.

35.
Est giusta veridade ed est seguru
ch'in nomen de sa legge nadu l'ada
cun aspettu severu e facc'iscuru
tue a sa polizia ses giamada
una volta si mustrat aspru e duru
e a s'atera calmadu si mustrada
narada a Bennardina e a Franciscu
chi torrare a sa grutta est malu arriscu.

39.
Pustis s'ateru die infervorada
torrada est a sa grutta su manzanu
dae su babbu bene cunfortada
de non timer pius s'ordine tiranu
deretta inie s'est imbenujada
pregat chi paret astru soveranu
chi sa Damma esaltada de manera
l'at eletta celeste messaggera.

42.
Don Peiramale omine sinceru
de sacerdotes perfettu ornamentu
l'iscurtat cun attentu cunsideru
cantu li narat Bennarda in su momentu
cun Bennardina est cuasi severu
duru si mustrat e pagu cuntentu
li replicat si faula mi naras
fìza indigna 'e Deus ti declaras,

45.
Su vintighimbe 'e frearzu nodidu
terza giovia die avventurada
custu zampillu de abba est bessidu
abba 'e bonos effettos adornada
cust'abba at sa vertenzia decididu
insorta tra risposta e ambasciada
cust'abba at dadu sa decisione
tra su rettore e i s'apparizione.

46.
Appenas chi cust'abba at zampilladu
in s'istante miraculosamente
Sa Dama a Bennardina at ordinadu
bnivere e sapunare prontamente
simbulu de lavacru 'e su peccadu
subra su peccadore penitente
appenas in cuss'abba sapunada
Bennardina est pius fortificada.

47.
Cust'abba visitada dae peritos
deciden chi no est abba termale
però possedit pregios infìnitos
chi no at atter'abba naturale
at forza de sanare sos afflittos
ulceras e tumores, d'ogni male
at forza in d'un'istante esser sanadu
male su prus ribelle e ostinadu.

48.
Cun d'unu aspettu celeste e serenu
falada est novamente sa Reina
dae su paradisu pius amenu
pro dare su cumandu a Bennardina
c'addidet a su populu terrenu
sa novella probatica pischina
cust'abba cristallina at fattu essire
chi faghet d'ogni infermu guarire.

49.
Su primu a nde provare sos effettos
est istadu un'onestu minadore
ch'in fazza si videsin sos difettos
d'una mina isparada cun furore
causendeli dannu a oios nettos
a s'oiu destru cun pius dolore
tres annos s'arte medica est mischina
curande e no li adattat meighina.

50.
Loisi fìt un'omine esemplare
forte in religione cun costanzia
senz'intender ne bider ne provare
li naschit in su coro un'isperanzia
d'andare a s'abba e de si sapunare
persitit tantu ch'est un'arroganzia
nande cust'abba tenet sa virtude
de mi restituire sa salude.

51.
Appenas in cust'abba sapunadu
l'isparit prontamente dae su visu
ogni trattu guastu e deformadu
li cessan sos dolores de improvisu
s'agattat sanu che in primu istadu
ch'in ringraziamentu si est decisu
pro fagher su miraculu constare
custu fattu a d'ogn'unu raccontare.

54.
Una mama at su fizu agonizante
affligida in dolores e in pena
curret chi paret una delirante
cun su pizzinnu in brazzos a sa vena
arrivada no istat titubante
li bagnat parte 'e tottu sa carena
nande cust'abba ch'a nou est bessida
a fizu meu li creschet sa vida.

58.
Sa cittade 'e Lourdes novamente
oe ses in onesta baldoria
in circulos devotos est sa gente
in cunversaziones de allegria
nande amos su miraculu evidente
pro intercessione de Maria
custa suposta Dama chi s'indorat
no est attera che Nostra Signora.

60.
Intantu s'efferada Polizia
d'ogni die aumentat su rigore
cun ojos de maligna simpatia
mirat a Bennardina cun rancore
l'accusan de prestigios e maghia
li nan ch'est un'astutu ingannadore
ma issa calma e franca si est restada
fin a bider s'estrema resultada.

63.
Su vintighimbe 'e marzu finalmente
die solenne in sacra funzione
cun amabile visu risplendente
cun nobile amorosa espressione
rispondet: «so sa Vergine Clemente
s'immaculada so Concezione
falada dae su chelu cun premura
pro consolu 'e s'umana criatura».

64.
Cun angelicu trattu armonizzante
at sa Vergine pura cunfirmadu
cantu Pio Pontefice regnante
at su chimbantabattor decretadu
sa die otto 'e nadale data istante
pustis chi at su Conciliu consultadu
Maria cun cunsensu universale
cunceta senza mancia originale.

67.
Bennardina no paret pius umana
est de divina grassia arrichida
illuminada 'e lughe soverana
in estasi divina est assopida
nobile e maestosa che sovrana
de risplendore celeste bestida
mirala de dognizia est piena
chi prus no paret figura terrena.

76.
Paret sa Providenzia inspirada
dande a ischire a d'ogni nazione
chi custa fama siat divulgada
chi tottus intren in relazione
cun custa grutta privilegiada
nessunu perdat custa occasione
de faghere a sa grutta sa visita
prite ch'est una grutta beneitta.

82.
D'ogni die devotos pellegrinos
arrivan a sa grutta frecuente
zegos, zopos, idropicos mischinos
currene a si lavare a sa sorgente
lavados in cuss'abba ite destinos
s'agatan sanos improvvisamente
appenas sapunados in cuss'abba
d'ogni dolore cessat e accaba(t).

83.
Sa polizia est sempre pius altera
oe est prus chi no mai infuriada
indignadu e cun aera severa
cun furore e cun ira inviperada
innalzada una forte barriera
impedinde a sos populos s'intrada
pro chi nessunu a sa grutta si avanzet
e cun isfogos devotos si descanzet.

85.
Una gentile e devota signora
nobile dama de altu lignaggiu
non si trattenet prus a parte fora
saltat sa barriera cun coraggiu
s'imbenujat e pregat, s'infervorat
non faghet in sa grutta alcunu oltraggiu
pregat de coro cun mente elevada
a sa Vergine pura Immaculada.

86.
Mentres pregat cun aera benigna
cun coro umiliadu e mansuetu
ecco unu poliziotto 'e mala ghigna
puzzinosu, attrividu e indiscretu
li distendet sa manu pagu digna
toccandeli su brazzu cun dispettu
li nat: «dammi su nomen ca est resone
pro chi ses rutta in contravinzione».

87.
Cudda Dama non si est indisposta
s'elevada prudenzia la cunfortat
riprendet su ribaldu ite li costat
però de cumpattire si est resorta
dandeli sa laconica risposta:
«de su nomene meu ite t'importat?
iscas chi de Druat so muzere
edida imperiale cun piaghere».

91.
Pro dare lustru a sa religione
Cattolica e Apostolica Romana
formada s'est una commissione
cun cunsensu 'e sa sede Sufragana
de Tarbes chi sa Giurisdizione
nd'at de fronte a sa legge gallicana
cust'esemplare e vigile pastore
si costituit capu e promotore.

92.
Cando Napoleone dae Parigi
partesit po visita intr'e sa Francia
custa commissione a Biarrigi.
si presentat e faghet forte istanzia
issu cun forza pari a su Tamigi
nat chi est ch'usat tale tracotanzia
de impedire su populu a pregare
inue e cando cheret recitare.

93.
Napoleone fit pagu espansivu
raru a manifestare de improvisu
s'altu operare sou decisivu
dotadu de unu dulce e caru visu
astutu, penetrante, prontu, attivu
a unu camereri dat avvisu
dandeli unu laconicu billetto
custu est certu un'avvisu a su Prefetto.

94.
Ordine perentoriu l'at mandadu
a su Prefetto cun severidade
ch'aeret sa barriera ismantelladu
e-i sa grutta posta in libertade
subitu su Prefetto est cambiadu
in pena de sa sua empiedade
Prefetto cun sos suos aderentes
bolados sunu in partes diferentes.

95.
Monarca de prudenzia sublimada
monarca de monarcas ornamentu
ecco grutta e funtana cunsignada
senza discussione in su momentu
custa commissione avventurada
a Tarbes est torrada cun cuntentu
nande s'imparziale Imperadore
cuncedidu nos at custu favore.

96.
Giustu custu decretu imperiale
Don Beltrando Larenzu Monsignore
chi de Tarbes sa sede Episcopale
guvernat cun prudenzia e onore
pubblicat una dota Pastorale
piena de consizos de amore
a tottu sa famiglia cristiana
cun su permissu 'e sa sede Romana.